《凯歌 为壑相寿》
宋代·张矩

双阁护仙境，万壑渺清秋。台躔光动银汉，神秀孕公侯。

胸次千崖灏气，笔底三江流水，姓字桂香浮。十载洞庭月，今喜照扬州。

捧丹诏，升紫殿，建碧油。胡儿深避沙漠，铃阁飏轻裘。

点检召棠遗爱，酝酿潘舆喜色，英裔蔚文彪。整顿乾坤定，千岁侍宸旒。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。